Publication: Magyar Közlöny
Issue: MK-1998-34 (Year: 1998, Number: 34)
Era: 1990-2004
Section: A közhasznú szervezetekről szóló 1997. évi CLVI. törvény 8. és 9. §-ában meghatározott összeférhetetlenségi
Paragraph Index: 313

9. A kuratórium működésének módja A kuratórium biztosítja a közalapítványnak az Alapító Okiratban meghatározottak szerinti folyamatos működését, gondoskodik a vagyon közalapítványi célnak megfelelő felhasználásáról. A kuratórium üléseit szükség szerint, de legalább negyedévente egyszer tartja. A kuratórium ülését az elnök, akadályoztatása esetén az alelnök írásban hívja össze nyolcnapos (kivételesen háromnapos) időköz megtartásával, a napirend megjelölésével. A kuratórium üléseit az elnök akadályoztatása esetén az alelnök vezeti. A kuratórium határozatképes, ha ülésén tagjai közül legalább négy fő jelen van. A kuratórium döntéseit nyílt szavazással szótöbbséggel hozza. A kuratórium minden tagjának egy szavazata van, szavazategyenlőség esetén az elnök szavazata dönt. A közalapítvány éves beszámolójának és a közhasznúsági jelentésének elfogadásához a kuratórium tagjainak legalább 2/3-os többsége szükséges. A kuratórium ülései nyilvánosak. Zárt ülést csak a pályázatokról szóló döntéseknél, a jelen lévő tagok 2/3-a támogatása esetén lehet elrendelni. A kuratórium üléseire meg kell hívni a felügyelő bizottság elnökét, aki az ülésen tanácskozási joggal vesz részt. A kuratórium üléseinek állandó meghívottja, tanácskozási joggal a Projekt Iroda igazgatója. A kuratórium üléseiről emlékeztetőt kell készíteni, a határozatokról olyan nyilvántartást — Határozatok Könyve — kell vezetni, amelyből annak tartalma, időpontja, hatálya, valamint a támogatók, ellenzők számaránya, és amennyiben nem titkos, személye is megállapítható. A kuratórium döntéseit az érintettekkel a döntést követő öt munkanapon belül írásban kell közölni. A kuratórium külön, szótöbbséggel dönt határozatainak nyilvánosságra hozataláról. A határozat nyilvánosságra hozatala egy országos napilapban történik. A közalapítvány működésével kapcsolatban keletkezett iratokba, a hatályos jogszabályi rendelkezések figyelembevételével előzetes — a kívánt betekintést megelőző öt munkanapon belül — írásos bejelentés alapján bárki betekinthet. A közalapítvány tevékenységének és gazdálkodásának legfontosabb adatait a sajtóban nyilvánosságra hozza.

Source: https://magyarkozlony.hu/hivatalos-lapok/ff4a29d2cf4c6c803eadde41355a2936bf8e5076/dokumentumok/19185c5d7275569ca1b02f605e260ad7da4a3d37/letoltes